AARHUS: Comwell-hotellet på Værkmestergade kunne udleje mange flere værelser end de 240, som hotellet råder over i dag.

Derfor vil Hotellet gerne udvide sin værelseskapacitet.

Det skal ske i et helt nyt hotel-højhus på nabogrunden på Værkmestergade.

Derfor har udviklings- og entreprenørselskabet, KPC, på vegne af Hotel Comwell bedt Aarhus Kommune om at sætte gang i den nødvendige lokalplanlægning.

Det skal teknisk udvalg have en orientering om, når udvalget samles til møde på mandag.

I en skriftlig orientering til udvalget står der, at det nye højhus skal have 15 etager.

Der bliver plads til cirka 200 hotelværelser på 7656 kvadratmeter samt restauranter, barer med mere på 2880 kvadratmeter.

I planerne indgår også en udvidelse af den eksisterende restaurant mod Spanien på 210 kvadratmeter.

Det samlede nybyggeri løber op i 10.746 kvadratmeter.